वर्मा और अस्थाना के बीच झगड़ा हाल में अपने चरम पर पहुंच गया जब सीबीआई के विशेष निदेशक और सीबीआई के उपाधीक्षक देवेद्र कुमार समेत अन्य के खिलाफ हाल में प्राथमिकी दर्ज की गई. कुमार कथित रिश्वतखोरी के मामले में सीबीआई की हिरासत में है.सीबीआई ने अस्थाना के खिलाफ हैदराबाद के व्यवसायी सना सतीश बाबू से दो करोड़ रुपये की कथित तौर पर रिश्वत लेने के लिये 15 अक्टूबर को प्राथमिकी दर्ज की थी. यह रकम दो बिचौलियों मनोज प्रसाद और सोमेश प्रसाद के जरिये दी गई थी ताकि मांस निर्यातक मोइन कुरैशी के खिलाफ जांच को कमजोर किया जा सके.गत 24 अगस्त को अस्थाना ने कैबिनेट सचिव को दी गई अपनी शिकायत में वर्मा पर आरोप लगाया था कि उन्होंने किसी मामले में पूछताछ से राहत दिलाने के लिये सना से रिश्वत के रूप में दो करोड़ रुपये लिये. (इनपुट-भाषा से भी)